ଦୁବାଇରେ ବ୍ରହ୍ମପୁର ଡାକ୍ତରଙ୍କ ଉପସ୍ଥାପନା\t March 25th, 08:24 AM March 25th, 08:24 AM\nବ୍ରହ୍ମପୁର ଅଫିସ,୨୫ା୩-ଗ୍ଲୋବାଲ୍ କାର୍ଡିଓ ଏବଂ ଡାଇବେଟିସ୍ ଏକାଡ଼େମି ତରଫରୁ ଦୁବାଇ ଠାରେ ମେଟାବୋଲିକ୍ କନ୍କ୍ଲେଭ୍-୨୦୧୯ ଅନୁଷ୍ଠିତ ହୋଇଯାଇଛି । ଥାଇରଏଡ୍ ସମସ୍ୟା ଥିଲା ଏହି ବର୍ଷର ମୁଖ୍ୟ ବିଷୟ। ଉକ୍ତ କନକ୍ଲେଭରେ ବ୍ରହ୍ମପୁରସ୍ଥିତ ଡାଇବେଟିସ୍ ଆଣ୍ଡ ଏଣ୍ଡୋକେୟାର୍ କ୍ଲିନିକ୍ର ଯୁବ ଏଣ୍ଡ୍ରୋକାଇଲୋଜିଷ୍ଟ୍ ଡା. ସୁନୀଲ କୁମାର କୋଟା ବକ୍ତାଭାବେ ଯୋଗ ଦେଇଥିଲେ। ଗର୍ଭାବସ୍ଥାରେ ହାଇପର୍ ଥାଇରଏଡିଜ୍ର ଚିକିତ୍ସା ଉପରେ ସେ ନିଜର ଉପସ୍ଥାପନା ରଖିଥିଲେ। ପ୍ରତି ୨ହଜାର ଗର୍ଭବତୀଙ୍କ ମଧ୍ୟରୁ ଜଣେ ହାଇପର୍ ଥାଇରଏଡ ଆକ୍ରାନ୍ତ ହୋଇଥାନ୍ତି । ରକ୍ତରେ ଥାଇରଏଡ୍ ହର୍ମୋନ୍ ସ୍ତର ବଢ଼ିବା ଦ୍ୱାରା ଏବଂ ଓଜନ କ୍ଷୟ, ଅତ୍ୟଧିକ ଝାଳ ବୋହିବା, ହାତ ଥରିବା, ହୃଦ୍ସ୍ପନ୍ଦନ ବଢ଼ିବା ତଥା ଆଖି ନାଲି ଦେଖାଯିବା ଆଦି ଏହାର ଲକ୍ଷଣ। ଏଥିରେ ଗର୍ଭପାତ, ଉଚ୍ଚ ରକ୍ତଚାପ, ହାର୍ଟ ଫେଲ୍ୟୁଅର୍, ଗର୍ଭସ୍ଥ ଶିଶୁର ଶାରୀରିକ ତଥା ମାନସିକ ବିକାଶର ଅବକ୍ଷୟ, ସମୟ ପୂର୍ବରୁ ପ୍ରସବ, ନବଜାତକର ମୃତ୍ୟୁ ଆଦି ଜଟିଳ ଅବସ୍ଥା ଦେଖାଦେଇଥାଏ। ଏହାର ଚିକିତ୍ସା ମୁଖ୍ୟତଃ ବଟିକା ଦ୍ୱାରା କରାଯାଇଥାଏ। ହେଲେ କେତୋଟି ସଂକଟାପନ୍ନ ସ୍ଥିତିରେ ଦ୍ୱିତୀୟ ତ୍ରୟମାସିକରେ ଶଲ୍ୟ ଚିକିତ୍ସା ମଧ୍ୟ କରିବା ଆବଶ୍ୟକ ପଡ଼ିଥାଏ ।\nଡା. କୋଟା ବଟିକା ବ୍ୟବହାର ପ୍ରଣାଳୀ, ପାର୍ଶ୍ୱପ୍ରତିକ୍ରିୟା ତଥା ରୋଗୀଙ୍କ ନିୟମିତ ଯାଞ୍ଚ ପଦ୍ଧତି ଉପରେ ଅବଗତ କରାଇଥିଲେ। ସୂଚନାଯୋଗ୍ୟ, ବିଶ୍ୱର ବିଭିନ୍ନ ସ୍ଥାନରୁ ୪୦ ବିଶେଷଜ୍ଞ ଡାକ୍ତରଙ୍କୁ ବକ୍ତା ଭାବେ ଆମନ୍ତ୍ରିତ କରାଯାଇଥିଲା। ଦକ୍ଷିଣ ଏସିଆ ତଥା ମଧ୍ୟପୂର୍ବ ଦେଶର ୨୫୦ ଡାକ୍ତର ଏଥିରେ ଯୋଗଦେଇଥିଲେ । ଭାରତରୁ ୪ ଡାକ୍ତର ଏଥିରେ ଭାଗ ନେଇଥିବା ବେଳେ ଡା. କୋଟା ଥିଲେ ଏକମାତ୍ର ଓଡ଼ିଆ ।
